বগুড়া সংবাদ ডট কম : বাংলাদেশের ঐতিহ্যবাহি সাহিত্য সংগঠন বগুড়া লেখক চক্রের ২৯তম প্রতিষ্ঠাবার্ষিকী উপলক্ষে টানা ৯ম বারের মতো ‘কবি সম্মেলন’ ৬ অক্টোবর শুক্রবার থেকে শুরু হচ্ছে। শুক্রবার সকাল ৯টায় বগুড়া জেলা পরিষদ মিলনায়তনে কবি সম্মেলনের উদ্বোধন করবেন বগুড়া-০১ আসনের মাননীয় সংসদ সদস্য জননেতা আব্দুল মান্নান। প্রধান অতিথি হিসেবে উপস্থিত থাকবেন বাংলা ভাষার প্রখ্যাত কথাসাহিত্যিক হাসান আজিজুল হক। এছাড়াও কবি মাকিদ হায়দার, কবি নাসির আহমেদ, অভিনেতা ও লেখক খায়রুল আলম সবুজ, কথাসাহিত্যিক রফিকুর রশীদসহ দেশের বিভিন্ন প্রান্ত থেকে শতাধিকসহ প্রায় দুইশত কবির মিলনমেলায় পরিণত হবে কবি সম্মেলন। কবি সম্মেলনে থাকছে উদ্বোধনী সভা, আনন্দ পদযাত্রা, স্বরচিত কবিতা পাঠ, দুটি সেমিনার, বাংলাদেশের ছোটগল্পঃ সময় ও সম্ভাবনা র্শীষক আলোচনা, ছড়া পাঠ, শুভেচ্ছা বক্তব্য, আবৃত্তি এবং সম্মাননা প্রদান। বগুড়া লেখক চক্রের সভাপতি কবি ইসলাম রফিক জানান, এবছর ৪টি বিষয়ে বগুড়া লেখক চক্র পুরস্কার প্রদান করা হবে। কবিতায় জাকির জাফরান, কথাসাহিত্যে সালেহা চৌধুরী, লিটল ম্যাগাজিন সম্পাদনায় ‘দূর্বা’ সম্পাদক গাজী লতিফ এবং সাংবাদিকতায় আমাদের সময় বগুড়ার নিজস্ব প্রতিবেদনক প্রদীপ মোহন্তকে বগুড়া লেখক চক্র পুরস্কার প্রদান করা হচ্ছে।